**POROČILO O IZMENJAVI V SEVILLI V PRVEM SEMESTRU 2019/2020**

**Kako ste bili zadovoljni z izmenjavo in zakaj?**

Izredno zadovoljna! To je bila moja druga Erasmus+ izmenjava in bila je čisto drugačna od prve. V Sevilji sem se končno lotila vseh stvari, za katere sem že leta govorila, da bi jih rada počela (hodila v fitnes, se učila bachate, salse, flamenca in sevillane …). Za Erasmovce je bilo odlično poskrbljeno s strani ESN (Erasmus Student Netowrk) in pa Erasmus Club Sevilla. Oboji so organizirali potovanja VSAK vikend, zabave VSAK dan, na katere si lahko z njihovima izkaznicama šel zastonj in potem tam imel še eno do dve uri zastonj piva/sangrije. Pa tudi ogromno drugih aktivnosti so organizirali. Sploh prvi mesec, ko je bilo vsak dan nekaj, saj so imeli welcome month. Španci so noro prijazni in topli ljudje, zelo odprti. Hrana je super, vreme je popolno za take, ki ne maramo zime, pa še mesto je eno izmed najlepših mest v Španiji.

**Ste imeli redna predavanja v angleščini ali samo občasne konzultacije?**

Imela sem dva predmeta v angleščini in dva v španščini. Sploh ni res, da moraš znati špansko, če želiš na izmenjavo v Seviljo, ker je bilo veliko Erasmovcev socialnega dela iz drugih držav, ki so imeli samo angleške predmete. Izbira je sicer zelo zelo majhna, ampak se da. Medtem ko lahko med španskimi predmeti izbiraš vse s tvoje fakultete, iz vseh štirih letnikov, iz vseh smeri, doble grado itd.

**Kako bi ocenili kakovost študija?**

Čisto odvisno od predmeta. Se mi pa zdi primerljivo s Slovenijo. Španskih predmetov ne prilagajajo Erasmovcem in je bilo meni najprej kar težko.

**Kakšni so bili profesorji?**

Najprej se moraš navaditi na andaluzijski naglas pri španskih predmetih. Drugače pa prijazni. Oni tikajo tebe in ti tikaš njih. Pa vse se da dogovoriti.

**Bi kateri predmet/profesorja posebej pohvalili/skritizirali?**

Jaz bi priporočila samo Bases of Human Psychology Functioning, kjer smo imeli prakso v romskem naselju v osnovni šoli in je bilo zelo zanimivo. Naporno, ogromno sprotnega dela, ampak edini predmet, od katerega sem dejansko nekaj odnesla. Za vsak obisk je bilo potrebno napisati refleksijo in na koncu narediti seminarsko, za vsako predavanje pa prebrati en članek.

Pri Trabajo Social Comunitario je bil profesor za predavanja zelo prijazen in mi je na začetku povedal, da če bom karkoli rabila, da mu lahko rečem. Ni mu bilo problem še enkrat povedati kakšno stvar, če kaj nisem razumela. Nasprotno je bil profesor za vaje malo nesramen in je samo kritiziral. Poleg tega so se mi vaje zdele rahlo neuporabne in potrata časa, večino obveznosti pa smo mogli narediti izven vaj (opazovanje naselja). Smo pa dobili PPT-je, iz katerih smo se učili, in ni bilo veliko snovi, samo bili so slabo razviti in si mogel vsako besedo razumeti, nisi mogel povzeti bistva.

Trabajo social individual y familiar: na predavanja ni hodil skoraj nihče (enkrat sem bila celo sama), ker je profesorica samo brala s PPT-jev. Za naučiti se je bila skoraj 200 strani dolga skripta in potem je bilo na izpitu 50 vprašanj za obkroževanje. Pri vajah pri tem predmetu pa je profesorica rekla eno, potem pa trdila, da je rekla nekaj drugega. Je bilo kar veliko pritožb Špancev glede nje.

Pri sociologiji je bila profesorica totalno raztresena in sploh ni imela nobene strukture, ampak na koncu smo vsi Erasmovci naredili (do Špancev je bila pa zelo nesramna). Predavanja so bila potrata časa, saj je stalno samo ponavljala učni načrt, ki se ga ni držala. Morali smo napisati en esej na prebrano poglavje v knjigi, za vsako predavanje. Imeli smo vsak eno predstavitev in potem smo naredili en intervju ali pa imeli še eno predstavitev.

**Kakšni so življenjski stroški v primerjavi s temi v Sloveniji?**

Primerljivi. Hrana v trgovini stane približno enako, ni pa seveda bonov. Mesečna karta za metro stane 30 € (do kampusa moraš z metrojem). Ampak jaz sem si naložila po 10 € in potem imela po porabi, ker sem imela faks samo 3-4x na teden. Ena vožnja stane okoli 80 ali 90 centov. Avtobus pa je subvencioniran, ampak ga skoraj nisem uporabljala. Obstaja Sevici (Bicikelj), ki stane 30 € na leto. Stanovanja so tudi nekako primerljiva, odvisno, v katerem delu mesta živiš. Jaz sem ugotovila, da sem živela v najdražjem delu (Santa Cruz).

**Koliko je treba imeti za namestitev?**

Za sobo sem plačevala 300 €, stroški pa so lahko nanesli tudi po 100 €/mesec na osebo (skupaj smo živele tri osebe). Ampak se da dobiti stanovanje (sobo) brez problema tudi za 200 €.

**Je ustanova velika?**

Ogromna! UPO ima kampus, to pomeni, da so vse fakultete, knjižnica, fitnes, študentski dom … zbrani na enem mestu.

**Sprejme veliko tujih študentov?**

Ja. Če bi morala oceniti, bi rekla, da nas je bilo prvi dan na orientation dnevu nekaj 100 tujih študentov.

**Kakšne so možnosti za druženje z domačimi in tujimi študenti?**

Veliko jih je. Jaz sem bila pri španskih predmetih edina Erasmovka. Vsak predmet sem imela z drugim razredom. Pri angleških predmetih pa je tudi veliko Špancev. Poleg tega moraš stalno početi nekaj po skupinah, tako da spoznaš tudi domačine. In pa ESN prostovoljce, se tudi zelo radi družijo s tabo.

**Kakšno je mesto?**

Zelo zelo zelo lepo! Je kar dosti večje od Ljubljane, ampak če živiš v mestu, lahko vsepovsod prideš peš. Je čisto in zelo prijetno, polno barv … Pa zelo toplo! Zima je bila samo slabe tri mesece. Še na začetku novembra smo hodili zunaj v kratkih hlačah, potem smo se pa spet lahko začeli sončiti na začetku februarja pri 25 stopinjah. Deževalo je 2x po dva tedna in mogoče še ene 5x kakšna ploha. Meglo sem videla samo enkrat in še to na dan, ko sem šla na letališče za domov. Z letališčem je super povezano, pa še v središču Andaluzije je in si lahko poceni ogledaš veliko mest.

**Kako je bilo poskrbljeno za obšolske dejavnosti?**

S strani univerze so nam na začetku ponudili tečaj španščine, ampak jaz sem npr. imela previsok nivo španščine, in bi si ta tečaj z višjim nivojem lahko samo plačala (400€), kar se mi sploh ni zdelo fer, ker so ga ostali lahko imeli zastonj, pa za to dobili še kreditne točke. Mislim, da sta bila s strani univerze organizirana še dva dogodka, ampak drugače so pa večinoma za naše obštudijske dejavnosti poskrbeli ESN. Prirejali so piknike, zumbo, zastonj dneve v fitnesu, free walking tours, izlete, sangriado, plesne tečaje …

**Kaj priporočate študentom, ki nameravajo iti na študij tja?**

Priporočam, da si najdejo stanovanje in ne študentski dom, ker je le-ta na kampusu, ki je malo izven Sevilje (Dos Hermanas), in to stanovanja, ki niso v pritličju, ker v njih v centru nikoli ne posije sonce, ker so ulice tako ozke in je pozimi zelo mrzlo notri. Ogrevanja pa ni, in potem veliko elektrike pokurijo prenosljivi radiatorji. Pa še ščurki so v toplih mesecih v pritličnih stanovanjih. Priporočam, da so tam od začetka welcome month, če se to le da, ker se takrat vsi spoznavajo med seboj in je tako najlažje najti prijatelje.

**Ali dovolite objavo elektronskega naslova (za druge študente, ki bi jih zanimalo več praktičnih podrobnosti)?**

Ja; kaja.atanasov@gmail.com